— Нашы педагогі дасканала ведаюць сучасную вытворчасць, — расказвае Вольга Кумрова. — Найперш — з уласнага вопыту, бо амаль усе яны прыйшлі ў каледж з вытворчасці. Выключэнне складаюць хіба што выкладчыкі педагогікі і псіхалогіі — але яны практыкі ў прынцыпе, іх работа — штодзённае прымяненне тэорыі. Многія спачатку вучыліся ў нас, потым набылі вышэйшую адукацыю, працоўны вопыт. Мы вельмі ўважліва і ўдумліва ставімся да падбору кадраў. Хто лепш за спецыяліста-практыка, які працаваў на пасадзе намесніка галоўнага бухгалтара прадпрыемства, патлумачыць навучэнцам вучэбны матэрыял? Так у калектыў вярнулася выпускніца каледжа і Віцебскага дзяржаўнага тэхналагічнага ўніверсітэта Кацярына Васільеўна Міхайлава. Ёсць сярод нас і тыя, хто раней удала паспрабаваў сябе ў індывідуальным прадпрымальніцтве (прадпрыемства паспяхова працуе і дагэтуль), але схільнасць да педагагічнай дзейнасці аказалася ўсё ж мацнейшай, — так было з Лінай Сяргееўнай Памазковай. Хтосьці вяртаецца праз два гады пасля выпуску, а хтосьці нават праз чвэрць стагоддзя, як Людміла Аляксандраўна Рымша. Свае першыя крокі ў прафесію я таксама зрабіла тут. Пасля выпуску працавалася лёгка, усе неабходныя веды і навыкі даў каледж. Дагэтуль удзячна кіраўніцтву, калегам за давер: мяне памяталі, некалькі гадоў не выпускалі з поля зроку і ў пэўны момант запрасілі ў калектыў. Скончыла Магілёўскі дзяржаўны ўніверсітэт харчавання; цяпер дзялюся з навучэнцамі, калегамі тым, што ведаю і ўмею, пастаянна вучуся ў іх сама. І мне гэта вельмі падабаецца.